W-Kaap 'gryp geleenthede aan' wat Cyril beoog | Netwerk24
Deur Malherbe Nienaber 09 Februarie 2019 11:15
Die Wes-Kaap fokus al vir jare op die ekonomiese geleenthede en werkskepping wat olie en gas, toerisme en die landbou bied en waarop pres. Cyril Ramaphosa tans aandring, sê Alan Winde, waarnemende premier.
Pres. Cyril Ramaphosa lewer Donderdag se staatsrede in die parlement. Foto: Jaco Marais
Winde, ook LUR vir gemeenskapsveiligheid, het Vrydag meer as 150 diplomate en amptenare van die provinsiale regering en Kaapstad-metroraad by die premierswoning Leeuwenhof toegespreek. Hy was voorheen die LUR vir ekonomiese geleenthede, toerisme en landbou.
"Wat die president voorstel, het ons al sedert 2013 in die Wes-Kaap in werking gestel en ons groei in werkskepping getuig daarvan."
Volgens Winde het Ramaphosa in Donderdag se staatsrede erkenning gegee aan die Wes-Kaap se Projek Khulisa, met dié dat hy gewys het op die bydrae van die olie- en gassektor, toerisme en landbou om die ekonomie en indiensneming te verbeter.
"Geen ander provinsie het meer werksgeleenthede as die Wes-Kaap geskep nie. In dié provinsie is 'n kwart van al die nuwe werksgeleenthede landwyd geskep, gevolg deur Gauteng op 16,6% en KwaZulu-Natal op 8,3%."
Alan Winde, waarnemende Wes-Kaapse premier en LUR vir gemeenskapsveiligheid. Foto: Malherbe Nienaber
Winde sê dit is die gevolg van die skep van 'n omgewing wat werkskepping aanmoedig, rompslomp verminder en dit makliker maak om sake te doen.
"Die provinsie het ook 'n erge droogte oorkom en is nou in werklikheid 'n model van bestepraktyk vir ander lande."
Die onlangse ontdekking van gaskondensaat aan die Suid-Kaapse kus hou ook nuwe geleenthede vir die provinsie en die res van die land in, volgens Winde.
Hy het 'n beroep op Ramaphosa gedoen om vloeibare aardgas vir kragopwekking in Atlantis, Kaapstad, onmiddellik tot 'n onafhanklike kragverskaffer (IPP) te verklaar.
"Nie net is die omgewingsimpakassessering afgehandel nie, maar dit sal verseker dat kragverskaffing op mediumtermyn beveilig word."
Dit verwys na die gasturbines vir kragopwekking by die Ankerlig-kragsentrale.
Winde sê daar sal verder gekyk word na geleenthede, veral wat veiligheid en openbare vervoer betref, om handelsbetrekkinge met ander lande, insluitend Afrika-lande, te bevorder.